דיווחים באתרים המתנגדים למשטר הסורי: משטר אסד מאזרח מיליוני איראנים ופעילי חזבאללה כדי לבצע שינוי דמוגרפי מרב סוני לרב שיעי וכדי להסוות את נוכחותם במדינה
במהלך שבע שנות המלחמה בסוריה, פורסמו דיווחים רבים באתרים המתנגדים למשטר הסורי, לפיהם משטר הנשיא בשאר אל-אסד ובעלת בריתו איראן פועלים בחסות המלחמה, לשנות את ההרכב הדמוגרפי של סוריה כדי להחליף אוכלוסייה סונית הנתפסת כאיום פוטנציאלי על המשטר באוכלוסייה שיעית התומכת בו. על פי דיווחים אלה, משטר אסד ואיראן מפעילים מגוון דרכים, ובכלל זאת איומים, מצור והרעבה של האוכלוסייה הסונית, כדי לגרום לה להגר על מנת שאנשי המשטר ובעלי בריתו יוכלו להשתלט על רכושה וליישב במקומה גורמים הנאמנים למשטר, גם כאלה שאינם אזרחים סוריים.[1] הנשיא בשאר אל-אסד תיאר מדיניות זו בנאום שנשא ב-26.7.15 במהלכו אמר: "המולדת אינה שייכת למי שגר בה ולא למי שיש לו דרכון או אזרחות שלה. המולדת שייכת למי שמגן ושומר עליה."[2]
ואכן, בחודשים האחרונים דיווחו כמה אתרים המתנגדים למשטר, כי המשטר מאזרח אלפי ואף מיליוני שיעים המשתייכים לכוחות איראנים ולמיליציות שיעיות הממומנות על ידי איראן, שנלחמים לצד המשטר. כך, ב-17.11.18 פרסמו האתר הסעודי אילאף ואתר האופוזיציה הסורי http://nedaa-sy.com העתק של מה שנטען שהוא מכתב שנשלח מראש ענף המודיעין הכללי הסורי לשר הפנים, ובו רשימה שהגיעה מ"המשרד המיוחד" בלשכת הנשיאות הסורית הכוללת שמות של אנשים ממוצא איראני שיש להעניק להם תעודת זהות סורית. האתר אילאף טען כי זה רק אחד מאלפי מסמכים הנמצאים ברשותו המצביעים על "פעולה מאורגנת של המשטר [הסורי] ליישב איראנים ברחבי סוריה". דיווח זה מצטרף לדיווחים נוספים שפורסמו בעבר, ובהם דיווח כי המשטר הסורי אזרח שני מיליון איראנים כולל פעילי משמרות המהפכה.
מהדיווחים עולה כי פעולות האזרוח כוללות גם פעילי חזבאללה הנוכחים בדרום סוריה סמוך לגבול עם ישראל. יתכן כי בכך שואפים משטר אסד ואיראן להסוות את נוכחות חזבאללה שם, אשר מנוגדת להבנות שהושגו בין רוסיה לישראל.
מסמך זה יסקור את הדיווחים האחרונים על אזרוח איראנים ולוחמים שיעים:
הנחיה מלשכת אסד לשר הפנים לרשום איראנים במרשם האוכלוסין הסורי
ב-17.11.18 פרסם האתר הסעודי אילאף מסמך בחתימת ראש ענף המודיעין הכללי הסורי הממוען לשר הפנים הסורי. למסמך צורף מכתב מלשכת הנשיאות של אסד בו פרטים של איראנים והנחייה להכניסם למרשם האוכלוסין הסורי בארבע מחוזות – דמשק, ריף דמשק, חלב ודיר אל-זור ולעדכן את ענף המודיעין הכללי במספר תעודת הזהות שלהם ופרטיהם לפי הצבתם.
במסמך שמספרו 59954 /צ.ר.ש נכתב: "מצורף בזאת מכתב מספר 5170 מנשיאות הרפובליקה - המשרד המיוחד, ולפיו יש לרשום את השמות הנזכרים למטה במרשם האוכלוסין ולדווח לנו על מספר תעודת הזהות ופרטיהם בהתאם לחלוקתם למחוזות הבאים: דמשק, ריף דמשק, חלב דיר אל-זור."
מתחת להוראות אלה הופיעה במסמך הטבלה הזו הכוללות את פרטי האיראנים שיש לרשום במרשם האוכלוסין:
שם ושם משפחה של האם
מקום ותאריך לידה
דת וזרם דתי
רסול
מית'ם
רצ'א
שיח'אן
אזיתא
זהראא'
זאדא
רג'וי
רקיה
כראר
נג'אדי
שיח'ו
צבאר
באוה
ג'עפר
סכינה
6.2.1980
מג'תבא
המסמך ששלח ראש ענף המודיעין הכללי הסורי לשר הפנים[3]
בכתבה באתר אילאף נכתב כי "מסמכים רשמיים אלה מצביעים על כך שהמשטר הסורי מבצע באופן שיטתי יישוב של איראנים באזורים שונים בסוריה, כדי לבצע שינוי דמוגרפי באמצעות אזרוח איראנים שיעים ויישובם באזורים סונים שתושביהם המקוריים גורשו מהם." עוד נכתב כי "המסמך המצורף והשמות המופיעים בו אינם היחידים, וכי יש מאות אלפי [שיעים] שמקבלים אזרחות [סורית] ומיושבים באזורים שונים, רובם פעילי וחברי משמרות המהפכה האיראנים" וכי "מתאזרחים איראנים אלה החלו לקבל את אזרחותם הסורית לקראת הבאת משפחותיהם והתיישבות באזורים שנקבעו להם."[4]
יצוין כי המסמך פורסם כמה שעות לאחר מכן גם באתר אופוזיציה סורי http://nedaa-sy.com, שדיווח כי מדובר במפקדים של משמרות המהפכה האיראנים הנמצאים בסוריה.[5]
אתר אופוזיציה סורי: הונפקו 200,000 דרכונים לשיעים ולאיראנים לבקשת ארמון הנשיאות
כאמור, דיווח זה מצטרף לדיווחים נוספים בחודשים האחרונים ולפיהם המשטר הסורי מעניק אזרחות לאיראנים ופעילים במיליציות השיעיות הנאמנות לאיראן ונלחמות לצד המשטר הסורי. כך, ב-2.4.2018 דיווח אתר האופוזיציה הסורי זמאן אל-וצל, כי "מחלקת ההגירה והדרכונים בעיר דמשק, הנפיקה לאחרונה 200 אלף דרכונים לאנשים מאיראן", וזאת בהתאם לבקשת מנגנוני הביטחון של המשטר, קצינים בארמון הנשיאות ומקורבים למאהר אל-אסד, אחיו של בשאר אל-אסד. בכתבה צוין כי הדבר נעשה במסגרת אזרוח של איראנים ופעילי מיליציות שיעיות מאפגניסטן ופקיסטן שנלחמות בסוריה. עוד נמסר כי אחת ממטרות האזרוח היא להעניק למיליציות השיעיות הזרות הנלחמות לצד המשטר בסיס משפטי וחוקי על מנת שניתן יהיה להפיק תועלת רבה יותר ממיליציות אלה גם בעתיד.[6]
יומון לבנוני: הונפקו תעודת זהות סוריות לשני מיליון שיעים, בראשם חזבאללה
בנוסף, ב-30.5.18 פרסם העיתונאי הלבנוני אחמד עיאש כתבה ביומון הלבנוני אל-נהאר, בה דיווח מפי מקורות דיפלומטיים, כי "[נשיא סוריה] בשאר אל-אסד העניק תעודות זהות לכשני מיליון איראנים ופעילים במיליציות החברות בכוח אל-קודס של משמרות המהפכה האיראנים ומשפחותיהם וכן [לפעילי] חזבאללה. לא מדובר רק בהענקת תעודות זהות סוריות לגורמים אלה אלא גם במתן הקלות על התישבותם באזורים בר'וטה של דמשק ובאזור הכפרי שלה, בחומס, בחמאה ובחלב שפונו מתושביהן המקוריים." לדברי עיאש, מדובר בהיענות של המשטר הסורי למימוש האינטרסים של איראן ושל המיליציות הכפופות לה. עוד נכתב כי "רבים מאנשי המשטר האיראני השיגו תעודות זהות סוריות כדי לחמוק מהסנקציות האמריקאיות".[7]
דיווח: פעילי חזבאללה שנמצאים בדרום סוריה סמוך לגבול ישראל הופכים לאזרחים סורים
דיווח נוסף על הענקת אזרחות סורית לפעילי חזבאללה הופיע ב- 14.10.18 באתר האופוזיציה הסורי smartnews-agency.com. מדיווח זה עולה כי לפעילי הארגון במחוז דרעא, בדרום סוריה על גבול עם ישראל, מונפקות תעודות זהות סוריות. לפי הדיווח, פעילי הארגון נכנסים למשרדי מרשם האוכלוסין בעיר דרעא ודורשים תעודות זהות, ואם הפקיד מסרב להנפיק להם תעודות, מגיע קצין של המשטר הסורי ומאלצו להיענות לבקשה.[8]
בהקשר זה ראוי לציין נוכחות חזבאללה באזור זה מהווה הפרה של הבנות שהושגו בין ישראל לרוסיה בשנה האחרונה ולפיו יורחקו הכוחות האיראנים והשיעים מדרום סוריה. הנפקת תעודות הזהות הסוריות לפעילים אלה מאפשרת להם לחיות שם באופן לגיטימי, לכאורה, בהיותם אזרחים סורים.
[1] על מאמצי משטר אסד ואיראן לבצע שינויים דמוגרפיים בסוריה ראו דוחות ממרי: טיהורים דמוגרפיים של משטר אסד נגד יריביו; חזבאללה מתנחל בסוריה במסגרת שינויים דמוגרפיים
[3] https://elaph.com, 17.11.2018
[4] https://elaph.com, 17.11.2018
[5] http://nedaa-sy.com, 17.11.2018
[6] www.zamanalwsl.net, 2.4.2018
[7] אל-נהאר (לבנון), 30.5.2018
[8] https://smartnews-agency.com, 14.10.2018
ממרי חזבאללה איראן סוריה דמוגרפיה